  Майя Бывальцева Майя Бывальцева 30-тӥ толшоре Ижкарын удмурт кырӟанъя «Элькуновидение. Суперфинал» вожвылъяськон ортчиз. Ужрадэ азьвыл аръёсы конкурсын вормылэм но призёръёс пӧлы шедьылэм 13 кырӟасьёс но коллективъёс пыриськизы. Туэ вожвылъяськонэз «Брангурт песянайёс» коллективлэн «Евровидение» пыриськемез дырсен 10 ар тырмонлы сӥзизы. Концертэ ивортодэтъя «Удмуртия» агентстволэн редакторез вуылӥз. «Элькуновиденилэн» суперфиалэз сярысь радъясьёс 2019-тӥ арын ялӥзы. Ваньзы яркыт возьматонэз витьыны кутскизы, но 2020-тӥ арын пандемия ужранрдлыке воштонъёс пыртӥз. Кылем арын сӥзьыл но вожвылъяськонэз ортчыты ӧз пӧрмы. Кема возьмам конкурс-концерт туэ вылӥ ӟечлыкен ортчиз: пыриськисьёсёслэн устолыксыя но, сцена вылын тылэн ужанъя но, куарая но. Катанчи сьӧрын тулкымъяськон вал ик, вылды, но учкисьёс сое ӧз адӟе - сцена вылэ зэмос артистъёс потӥзы. Бадӟым ужрадъёслэсь, концертъёслэсь мӧзмем учкисьёс котькудзэ кужмо кичабонъёсын пумитазы но, келязы но. Дэбес ёросысь Артемий Гаврилов вожвылъяськонын 2018-тӥ арын «Мон удмурт» кырӟанэн вормиз. Конкурсэ пыриськон выльысь тулкымъяськытэ ке но, татын басьтэм ӝутскем мылкыдэз номыр уд вошты, шуэ. « Со, нырысь ик, выль кырӟан, выль эмоциос, со тоже тулкымъяськон, басьтӥськод кыӵе ке но эйфория-а, мар-а шуод. Вот со понна. Калыклы астэ вылыьсь возьматон понна » Артемий Гаврилов, «Элькуновидение. Суперфинал» вожвылъяськонэ пыриськись, Дэбес ёрос 2015-тӥ арын Андрей Корнилов Иван Котельниковен ӵош вормиз. Учкисьёс «Льӧмпу сяськаос» кырӟанэз но, со дырлы тодмтэм кырӟасез но яратӥзы. « Аслым тунсыко. Нош ик сцена вылын выль кырӟан. Учкисьёслэсь мылкыдзэс адӟыны: кельшоз-а, уз-а выль кырӟан » Андрей Корнилов, «Элькуновидение. Суперфинал» вожвылъяськонэ пыриськись, Пичи Пурга ёрос Выль мылкыд басьтыны, выль кырӟанзэс, выль дӥськутсэс, асьсэдыз возьматыны но мукетъёссэ адӟыны шуыса вожвылъяськонэ лыктӥз Вавож ёросысь «Валан» ансамбль. 2017-тӥ арын со кыкетӥ инты басьтӥз вал. « Вормем тоже потэ, но татын туж тодмо бадӟым артистъёс бере, конкурс туж зол. Ми, нырысь ик, асьмемыз возьматыны шуыса лыктӥм » Алексей Шубин, «Элькуновидение. Суперфинал» вожвылъяськонэ пыриськись, Вавож ёрос Туэ нырысьсэ жюриын пукизы таяз радэ вожвылъяськонэ пыриськисьтэм, но азьвыл аръёсы пыриськылэм ёросъёслэн но каръёслэн ыстэм муртъёссы, ваньмыз 17 адями. Тросэз соос асьсэос но «Элькуновиденилэн» сцена вылаз потазы. ККылсярысь, Кез ёросысь Серегй Ефремов. « Туннэ, мон малпасько, «Элькуновидение» усьтӥз аслэсьтыз зарни шыкыссэ, и котькуд кузьымез отысь вал зарни. Туж чебер куараоссы, костюмъёссы но. Оглом ваньзэ вераса учконо ке, туж пӧртэм, аспӧртэмлыко кырӟазы, ваньзылэн, мыным потэ, кырӟанъёссы муресь, сюлме пыӵамон вал. Мыным туж яраз Антон Васильев, со монэ абдратӥз: быдэс сценаез, быдэса залэз басьтӥз кадь, мыным потэ, сыӵе мур кырӟанэныз! » Сергей Ефремов, «Элькуновидение. Суперфинал» вожвылъяськонлэн жюриезлэн ёзчиез Жюрилэн котькуд ёзчиез солы кельшем куать кырӟасез/кырӟанэз пусйыны кулэ вал. Вераны кулэ, баллъёстэк одӥгез но кыльы.  Витез дунъясьёс вылӥ баллзэс – 12 – Сарапул ёросысь Павел Асатлы (Смирновлы) сётӥзы («Уйвӧотам гинэ» кырӟан), но Вавож ёросысь «Валан» ансамбль, котькудӥзлэсь дунъясьлэсь бадӟым очкоос басьтыса (со пӧлын куинь адямилэсь 12 балл), сое азьпалтыны быгатӥз («Медло ог-огдэ валан» кырӟанэн). Озьы вавожъёс суперфиналлэн вормисьёсыз луизы но 50 сюрс манетлы сертификат басьтӥзы. Куинетӥ инты Можга карысь кужмо но чебер куараё Мария Гроздовалы шедиз, солы озьы ик куинез дунъясьёс вылӥ баллзэс сётӥзы («Тонэн гинэ» кырӟан). Котьку сямен, ӧнерлыко жюри устозэ кылбурчиез но устозэ крезьгурчиез бырйиз. Тужгес вылӥ дунъязы «Эн дырты курланы» кырӟанлэсь кылъёссэ гожтӥсез, Балезино ёросысь Ольга Першинаез, кырӟанэз Надежда Сидорова быдэстӥз. Устозэ крезьгурез гожтӥсен Павел Асатэз ялӥзы. Со ик «Мынам Удмуртие» телерадиокомпанилэсь кузьымзэ басьтӥз – кырӟанэзлы клип лэсьтон. Озьы ик Павеллы «Брангуртысь песянайёс» асьсэлэсь кузьымзэс сётӥзы. 5-тӥ тулыспалэ вожвылъяськонэз «Удмуртия» телеканалын возьматозы. Учкисьёс асьсэлы кельшымон кырӟан понна куара сётыны быгатозы. Со куараосты концерт дыръя  люкам кураос борды ватсаса, учкисьёслэсь кузьымзэс басьтӥсьлэн нимыз тодмо луоз. Радъясьёс верамъя, таиз вожвылъяськон «Элькуновиденилэн» историяз берпуметӥез вал. Но азьланяз мылкыдзэс воштозы, оло. Артистъёс но, учкисьёс но, дунъясьёс но таӵе конкурс одно ик кулэ шуыса пусйизы. « Самой главноез та конкурслэн – усьто выль кырӟасьёсты. Тани кызьы монэ но усьтӥзы! Туж шумпотӥсько, мон проектэ куке соку пыриськи шуыса. Кин татын быгатэ ассэ возьматыны, азьланяз но солы мукет ӧс усьтӥське – азьланяз мыныны, дышетскыны » Сергей Ефремов, «Элькуновидение. Суперфинал» вожвылъяськонлэн жюриезлэн ёзчиез « Асьме элькунын творческой адямиос туж трос, кудъёссэ адямиос уг тодо. Татын тани 10 ар куспын кӧня выль адямиос потӥзы сцена вылэ, кӧня артистъёс, кудъёсыз асьме элькунын гинэ ӧвӧл, мукет элькунъёсын но тодмо ини! Куд-огез кунгож сьӧры но ветлӥзы ни » Алексей Шубин, «Элькуновидение. Суперфинал» вожвылъяськонэ пыриськись, Вавож ёрос Ватсалом,  «Элькуновидение» вожвылъяськонэ «Мынам Удмуртие» телерадиокомпания «Удмурт Кенеш» огазеяськон но Удмуртиысь лулучеберетъя министерство юрттэмен радъяз. Ивортодэтъя «Удмуртия» агентство ужрадлэн иортодэтъя юрттӥсез луэ. Тодэ вайытом, Удмуртиысь пиослэн но воргоронъёслэн хоръёссы но ансамбльёссы «Мужское певческое братство» огъяросси вожвылъяськонлы (6+) дасясько. Тегъёс: Лулчеберет кырӟан удмурткыл удмуртъёс Элькуновидение вожвылъяськон Ижкар Удмуртия  